**JUTRA SVETA**

Jutro. Naj oblečem modre ali črne kavbojke? Pol ure do avtobusa. Jogurt, kosmiči ali krof? Nekaj moram zajtrkovati. Ne, ne, najprej zobje. A bo Nataša res prinesla telefon na avtobus? Si pa drzne, ravno so nam jih prepovedali. Dokončna odločitev – krof bom. O, ne … Še deset minut. Grižljaj. Torba. Ključi. Skoraj sem pozabila – mažoretna palica. Teci, Lija, teci …

Šolski zvonec. Gospa Novak me bo spet zapisala, če ne bom pravočasna. Prva ura – matematika. Ulomki in prazna glava. Učilnica je polna plakatov. Najbolje, da si pomagam z njimi. Osnovne računske operacije, merjenje, potence … Angola? Kaj?

Žalosten obraz temnopoltega fanta s plakata zareže v moj matematični dolgčas. Velike oči, gol trup in presuho telo razburijo moje misli. Kako nepravičen je svet! Moje »sladke skrbi« se mi zazdijo smešno nepomembne. Kolikokrat dnevno ta otrok je? Morda sploh ne.

Krof. Nelagodje v želodcu me spomni, da sem ga v naglici pustila na kuhinjskem pultu. Ko bom doma, bo povsem suh, neužiten. Ta otrok ga ne bi pustil. No televiziji sem videla, kako otrokom v Afriki delijo hrano. Jedli so stoje, hlastno, z očmi, ki so govorile glasneje kot vse besede. In mi? Živčno se drenjamo v vrsti, ko čakamo na šolsko malico. Redko pojemo vse. Tudi v medijih vsako leto govorijo o tem, koliko hrane ljudje zavržemo. Zbode me dejstvo, da sem tudi sama med njimi. Sploh v šoli. Če nekomu nekaj ni všeč, se mu pogosto priključimo tudi drugi sošolci.

21. stoletje. Čas izobilja in hkrati čas bede. Na eni strani sveta živimo »izobilneži«, na drugi pa … Tema. Prešine me, kako bi bilo, če bi živela tam. Bi sploh hodila v šolo? Bi imela možnost, da iz svojega življenja nekaj naredim, kot radi pravijo odrasli?

Fant s plakata me gleda. Njegove oči so segle globoko vame. Začutim potrebo po tem, da bi mu pomagala. Ne samo njemu, vsem, ki to potrebujejo. Kako? Ne morem v Angolo. Nimam svojega denarja. Samo nemočno dekle sem, ki živi na drugem koncu sveta …

»Koliko je ena stotina plus devetindevetdeset stotin?« Glas gospe Novak me predrami. »Ena celota,« ji odgovorim. Še sreča, da je bilo enostavno. Misel me ne izpusti. Jaz sem ta stotina. Ena med mnogimi. Sama sem šibka, a v celoti – v skupnosti – sem močna.

Mogoče pa se vse začne pri preprostem jutru z besedami: »Jutro. Kako si?« Pri odločitvi, da hrano pojem do konca. Pri tem, da ne ostajam tiho, ko kdo zaničuje druge. Če se vsak izmed nas spomni na svojo »stotino«, se lahko sestavimo v celoto. Takrat se jutro ne začne samo zame, ampak tudi za tiste, ki jih ne poznam. In morda bo tako nekega dne fant s plakata dobil priložnost, da tudi on zamudi avtobus, da izbira med krofom in kosmiči – in se ob tem nasmehne svojemu jutru.

**Natalija Ribič, 7. razred**

**OSNOVNA ŠOLA MOKRONOG**